《须溪除日》
明代·郑善夫

兹夕乃何夕，忽忽岁云徂。南征历寒温，犹滞天一隅。

去年阖闾历，今年姑蔑墟。风尘久未厌，岂得念故都。

怀中两女儿，旦夕如长凫。出门初学语，今能效屠苏。

团栾岂慰意，恻恻悲隙驹。比邻数知旧，别后还有无。

爵服既不情，铅汞亦我诬。九野天浩荡，奄奄正愁予。

作者简介：（1485—1523）福建闽县人，字继之，号少谷。弘治十八年进士。授户部主事，榷税浒墅。愤嬖幸用事，弃官归。正德中，起礼部主事，进员外郎。谏南巡，受廷杖，力请归。嘉靖初，以荐起为南京吏部郎中，途中病死。工画善诗。有《少谷集》、《经世要谈》。